Hetta er fjórða árið á rað, at stórsteypadystir verða spældir í hondbólti eftir núverandi leisti, har kappast verður um Lionsbikarið hjá bæði kvinnum og monnum, og verða teir báðir dystirnir í Hoyvíkshøllini mikukvøldið 6. september. Dysturin hjá kvinnunum, sum byrjar klokkan 18, er grannauppgerð millum havnarfeløgini, Kyndil og Neistan. Síðsta vetur var Kyndil omaná og vann bæði landskappingina og steypakappingini, so nú er stóri spurningurin, um Neistin megnar at svara aftur ella um Kyndil heldur fast við yvirtakið. Hjá monnunum møtast H71 og VÍF klokkan 20, og her er somuleiðis galdandi, at hoyvíkingar vunnu bæði landskappingina og steypakappingina, so nú skal H71 vísa, um styrkin framvegis er har, og í sínum lagi skal VÍF vísa, um liðið er klárt aftur í vetur at taka dystin upp. Stuðla Heilafelagið Stórsteypadystirnir í hondbólti eru samstarv millum Hondbóltssamband Føroya og Lions Club í Føroyum, og meðan Hondbóltssambandið tekur sær av tí, sum hevur við sjálva avgreiðsluna av dystunum, tekur Lions Club sær av øllum tí praktiska, ið annars er rundanum. Sum vanligt, tá Lions Club er inni í myndini, er talan um at fáa til vega pengar til eitt vælgerandi endamál, og so er eisini hesaferð. Avgerð er tikin um, at allur ágóðin av dystunum um Lionsbikarið mikukvøldið fer til Heilafelagið. Pengarnir verða handaðir í steðginum, sum er millum dystirnar. Reglurnar fyri stórsteypadystirnar um Lionsbikarið siga annars, at spælt verður í 10 ár og at vinnari er tað liðið, ið tá hevur vunnið flestar ferðir. Stendur á jøvnum millum tvey ella fleiri lið, verður spælt, til eitt hevur vunnið oftast. Hjá kvinnum hevur Neistin vunnið tvær ferðir og Kyndil eina ferð, og hjá monnum hava Kyndil, Neistin og H71 vunnið hvør sína ferð.